Κεφάλαιο VII
Η Υφαλοκρηπίδα

   1. H γεωλογική έννοια

    
Η προέκταση της ξηράς στη θάλασσα μέχρι του σημείου που ακολουθεί πλέον η ωκεάνια άβυσσος λέγεται στη γεωλογία υφαλοπλαίσιο (continental margin) και αποτελείται από τρία διακριτά τμήματα. Την υφαλοκρηπίδα, στη γεωγραφική της έννοια, συνιστά το πρώτο τμήμα αυτής της προέκτασης του βυθού στη θάλασσα, το οποίο, κατέρχεται στο βυθό με σημαντική σχετικά κλίση σε ένα βάθος περίπου 130 μέτρων. Το δεύτερο τμήμα, αυτό που διαδέχεται την υφαλοκρηπίδα, η γεωλογία ονομάζει υφαλοπρανές (continental slope). Το τμήμα αυτό χαρακτηρίζεται από μία απότομη κλίση, η οποία, το οδηγεί σε ένα βάθος 1200 έως 3500 μέτρων. Ενώ, το τρίτο και τελευταίο τμήμα του υφαλοπλαισίου, το λεγόμενο ηπειρωτικό ανύψωμα (continental rise), κατερχόμενο σχετικά ομαλά φθάνει σε ένα βάθος που κυμαίνεται μεταξύ 3.500 και 5.500 μέτρων. Μετά το τμήμα αυτό, ο βυθός ή το υφαλοπλαίσιο παύει ουσιαστικά να υφίσταται, και ακολουθεί η ωκεάνια άβυσσος.

  2. Η νομική έννοια

          Το πρώτο, από πλευράς διεθνούς δικαίου, ενδιαφέρον για την υφαλοκρηπίδα – το μέρος, δηλαδή, του βυθού που περιέχει τους περισσότερους φυσικούς πόρους και προσεγγίζεται σχετικά εύκολα –, εκδηλώθηκε με τη Διακήρυξη (Proclamation) του Αμερικανού Προέδρου Χ. Τρούμαν της 28 Σεπτεμβρίου 1945, η οποία ανέφερε, μεταξύ άλλων, τα εξής: «…η κυβέρνηση των ΗΠΑ θεωρεί τους φυσικούς πόρους του υπεδάφους και του βυθού της υφαλοκρηπίδας που ευρίσκονται κάτω από την ανοικτή θάλασσα αλλά, ωστόσο, συνορεύουν με τις ακτές των ΗΠΑ, υποκείμενους στη δικαιοδοσία και τον έλεγχο των ΗΠΑ».
 

   Ως βασικότερες αιτίες για την, εκ πρώτης όψεως, απρόβλεπτη διεκδίκηση των ΗΠΑ θα πρέπει να υπολογιστεί το γεγονός ότι «…κατά τη διάρκεια του Β΄ Παγκοσμίου Πολέμου μεγάλα κοιτάσματα πετρελαίου ανακαλύφτηκαν κάτω από την ηπειρωτική υφαλοκρηπίδα της Αμερικής», η «διαπίστωση της μεγάλης ανάγκης διάθεσης περισσότερου πετρελαίου, μια και οι βιομηχανίες των ΗΠΑ όλο και περισσότερο εξαρτιόνταν απ’ αυτό, ενώ ταυτόχρονα η κατανάλωσή του κατά τον πόλεμο…αύξησαν τη βασική ανάγκη εξεύρεσης νέων ενεργειακών πηγών».
 

           Η Διακήρυξη του Αμερικανού Προέδρου, που ταυτίστηκε χρονικά με τη ραγδαία εξέλιξη της τεχνολογίας των ΗΠΑ στον τομέα των υποθαλάσσιων ερευνών και είχε προφανή στόχο να προκαταλάβει τη διεθνή κοινότητα στο επίμαχο ζήτημα της εκμετάλλευσης της υφαλοκρηπίδας, δεν κατάφερε να  θεμελιώσει το νέο θεσμό σε νομικές βάσεις που θα καθιστούσαν σαφή τον προσδιορισμό της νομικής υφαλοκρηπίδας, πλήρως διαχωρισμένο από γεωλογικά δεδομένα και θα απέκλειαν τις όποιες αβέβαιες, υποκειμενικές και κατ’ επέκταση αντιφατικές ερμηνείες. Ο Καθηγητής Χ. Ροζάκης αναφέρει χαρακτηριστικά: « Η κακοδαιμονία του θεσμού της υφαλοκρηπίδας χρονολογείται ουσιαστικά από τη γενέθλια ημερομηνία του: η Διακήρυξη του Τρούμαν, που θεωρείται το εναρκτήριο σημείο της ανάπτυξης του, υποθήκευσε το μέλλον του με δύο εγγενείς ασάφειες. Η πρώτη υπήρξε η σύνδεση της υφαλοκρηπίδας με την έννοια της φυσικής προέκτασης (natural prolongation). Η δεύτερη ήταν η αναφορά στις αρχές της ευθυδικίας…ως μεθόδου για την οριοθέτησή της σε περίπτωση ακτών που γειτνιάζουν. Η έννοια της φυσικής προέκτασης έδωσε ένα χαρακτήρα φυσικού δικαίου στο θεσμό. Για τη διακήρυξη του Τρούμαν, οι ΗΠΑ, ως παράκτιο κράτος, έχουν ένα δικαίωμα (και έναν τίτλο) στους παρακείμενους βυθούς γιατί αυτοί αποτελούν την προέκταση, κάτω από τη θάλασσα, του εδάφους της ξηράς τους…».
 

         Eξετάζοντας, πάντως, τη Διακήρυξη Τρούμαν από μία γενικότερη άποψη θα πρέπει, να θεωρηθεί σημαντική, κυρίως, γιατί πυροδότησε μια σειρά νομικών εξελίξεων που βασίστηκαν στους όρους «δικαιοδοσία και έλεγχο»  της διακήρυξης. Και αυτό γιατί η διατύπωση των συγκεκριμένων, άγνωστων μέχρι εκείνη τη στιγμή, νομικών όρων, συνέβαλλε στη δημιουργία μίας νέας κατηγορίας δικαιωμάτων: των λεγομένων κυριαρχικών δικαιωμάτων.

         Είναι, πάντως, αλήθεια ότι ήδη πριν τη Διακήρυξη Τρούμαν το 1945, η ραγδαία εξέλιξη της τεχνολογίας είχε ωθήσει την επιστήμη να προβληματιστεί για τη σχέση της κυριαρχίας που διέπει το καθεστώς του βυθού και του υπεδάφους με το παράκτιο κράτος που εδαφικά ‘εγγίζει’ αυτό το βυθό. Είχαν, μάλιστα, διαμορφωθεί δύο σχολές σκέψης οι οποίες αφορούσαν αντίστοιχα στις εξής δύο θεωρίες: σύμφωνα με την πρώτη ο βυθός και το υπέδαφος είναι res communis και κατά συνέπεια ακατάλληλος για μονομερή οικειοποίηση, ενώ, σύμφωνα με τη δεύτερη, ο βυθός είναι res nullius και, επομένως, δεκτικός οικειοποίησης από το πρώτο κράτος που θα ασκούσε σε αυτόν αποτελεσματική εξουσία.
 Εν τέλει επικράτησε μία ενδιάμεση τάση κατά την οποία θα μπορούσαν να αναγνωριστούν συγκεκριμένα δικαιώματα επί του βυθού υπέρ των κρατών, υπό τον εξής αναγκαίο και αδιαπραγμάτευτο και από τις δύο θεωρίες όρο: αυτή η αναγνώριση των δικαιωμάτων να μη έθετε κανένα πρόσκομμα στη θεμελιώδη αρχή της ελευθερίας των θαλασσών και κατ’ επέκταση στην  ελεύθερη ναυσιπλοΐα.
  

   
 Τη νομική βάση για τη θεμελίωση του κυριαρχικού δικαιώματος δημιούργησε, πάντως, η Επιτροπή Διεθνούς Δικαίου το 1951. Παρότι η Επιτροπή, απέρριψε την άποψη ότι ο βυθός μπορεί να θεωρηθεί ως res nullius ή  res communis, εντούτοις αναγνώρισε ότι «the considerations relevant to this matter cannot be reduced to a single factor».
 Η Επιτροπή προσπάθησε ουσιαστικά να συνδυάσει, από τη μια πλευρά,  τη βρετανική αντίληψη ότι η κυριαρχία είναι  άρρηκτα συνδεδεμένη με την αποτελεσματική άσκησή της 
 και, από την άλλη πλευρά, το αιτούμενο από τα παράκτια κράτη αποκλειστικό δικαίωμα εκμετάλλευσης( πιο συγκεκριμένα, το δικαίωμα να εκμεταλλεύονται αποκλειστικά τους φυσικούς πόρους του βυθού, με τον οποίο διατηρούν γεωλογική εγγύτητα, καίτοι δεν ανήκει στην κυριαρχία τους. 

     
Με τη γένεση της νέας θεωρίας περί κυριαρχικού δικαιώματος, δημιουργήθηκε η νομιμοποιητική βάση για την άσκηση δικαιώματος κυριαρχικής φύσης από ένα κράτος, εντός περιοχής που δεν του ανήκει. Σ’ αυτή την εξέλιξη βοήθησε προφανώς η Διακήρυξη Τρούμαν που πρώτη αναφέρθηκε στον αυτοτελή όρο της «δικαιοδοσίας και του ελέγχου», υπο την έννοια ότι αυτός ο όρος πρώτη φορά εμφανίστηκε πλήρως αποσυνδεδεμένος από την έννοια της κυριαρχίας.
 

   
Η Σύμβαση για την Υφαλοκρηπίδα (Continental Shelf)
 που αποτέλεσε καρπό της Πρώτης Συνδιάσκεψης των Η.Ε. για το  Δίκαιο της Θάλασσας, προσδιόρισε νομικά την υφαλοκρηπίδα με την καθιέρωση δύο κριτηρίων:

· του γεωλογικού κριτηρίου και 

· του κριτηρίου της εκμεταλλευσιμότητας

           Το γεωλογικό κριτήριο και το κριτήριο της εκμεταλλευσιμότητας  εντοπίζονται, αντίστοιχα, στο άρθρο 1 της σύμβασης, που ορίζεται ότι θεωρείται υφαλοκρηπίδα «ο   βυθός της θαλάσσης και το υπέδαφος των υποθαλασσίων περιοχών … μέχρι βάθους 200 μέτρων, ή πέραν του ορίου τούτου, μέχρι του σημείου ένθα το βάθος των υπερκειμένων υδάτων επιτρέπει την εκμετάλλευσιν των φυσικών πόρων των εν λόγω περιοχών». 

    
Όσον αφορά ειδικά στο δεύτερο κριτήριο είναι ευνόητο ότι τέθηκε για να εξυπηρετήσει τα συμφέροντα των ανεπτυγμένων τεχνολογικά κρατών που είχαν τη δυνατότητα να προχωρήσουν σε εκτεταμένη εκμετάλλευση, καθώς επίσης και ότι η άρρηκτη σύνδεση του με την τεχνολογία γρήγορα θα οδηγούσε στη διεύρυνση της ψαλίδας μεταξύ των ανεπτυγμένων και των αναπτυσσομένων κρατών που αδυνατούσαν να κάνουν χρήση αυτού. Είναι, μάλιστα, αυτός ακριβώς ο λόγος που το συγκεκριμένο κριτήριο γρήγορα εγκαταλείφθηκε.
 

     
 Επόμενο σημαντικό σταθμό στο ζήτημα της υφαλοκρηπίδας και κατ’ επέκταση στη θεμελίωση της έννοιας των κυριαρχικών δικαιωμάτων,  αποτέλεσε η Απόφαση του Διεθνούς Δικαστηρίου της 20 Φεβρουαρίου για την Υφαλοκρηπίδα της Βόρειας Θάλασσας.
 Μεταξύ άλλων στην απόφασή του αυτή το Διεθνές Δικαστήριο αναγνώρισε τον «αποκλειστικό»
 χαρακτήρα των κυριαρχικών δικαιωμάτων των παρακτίων κρατών «με την έννοια ότι εάν το παράκτιο κράτος δεν επιλέξει την εκμετάλλευση των περιοχών που ανήκουν σ’ αυτό είναι δική του υπόθεση αλλά κανένας άλλος δεν μπορεί να το κάνει χωρίς τη ρητή συγκατάθεσή του».
 

    
Ας σημειωθεί πάντως ότι το Διεθνές Δικαστήριο δεν κατάφερε να φτάσει με την απόφασή του στην πλήρη αποσύνδεση κυριαρχικών δικαιωμάτων και γεωλογικού δεσμού. Η αδυναμία και υπό μία έννοια  εμμονή του να συνδέσει την άσκηση των κυριαρχικών δικαιωμάτων με την υφαλοκρηπίδα μαρτυρούσε την προσκόλλησή του στην έννοια της αποτελεσματικής κατοχής. Μαρτυρούσε, επίσης, τον επηρεασμό του από τη Διακήρυξη Τρούμαν, κυρίως, στο σημείο που αυτή αναφερόταν στο γεωλογικό δεσμό παρακτίου κράτους και του βυθού. 

   
Από την άλλη όμως πλευρά είναι αλήθεια ότι Διεθνές Δικαστήριο προχώρησε όπως ήδη αναφέρθηκε σε μεγαλύτερη διασαφήνιση και νομική θεμελίωση της έννοιας του κυριαρχικού δικαιώματος. Αυτές οι θέσεις του Διεθνούς Δικαστηρίου έμελλαν να αποτελέσουν πρόκριμα στη δημιουργία ενός άλλου  θεσμού βασισμένου κατ’ εξοχήν στην έννοια του κυριαρχικού δικαιώματος  και πλήρως αποσυνδεδεμένου από τη έννοια του γεωλογικού δεσμού: του θεσμού της Αποκλειστικής Οικονομικής Ζώνης, για την οποία γίνεται λόγος στην επόμενη ενότητα.   

     
 Η Σύμβαση 1982 διατήρησε το γεωλογικό κριτήριο, προχωρώντας, πάντως, σε ένα βαθμό των αποδυνάμωσή του με τον εισάγει περαιτέρω το αριθμητικό κριτήριο για τον εντοπισμό την νομικής έννοιας της υφαλοκρηπίδας. Σύμφωνα με το άρθρο 76 της σύμβασης η Υφαλοκρηπίδα ενός παράκτιου κράτους «αποτελείται από το θαλάσσιο βυθό και το υπέδαφος του που εκτείνεται πέραν των χωρικών υδάτων καθ’ όλη την έκταση της φυσικής προέκτασης του χερσαίου εδάφους μέχρι του εξωτερικού ορίου του υφαλοπλασίου ή σε μία απόσταση 200 ν.μ. από τις γραμμές βάσης από τις οποίες μετράται το εύρος των χωρικών υδάτων όπου στο εξωτερικό όριο του υφαλοπλαισίου δεν εκτείνεται μέχρι αυτή την απόσταση». Εξαιρετικά, στην περίπτωση που το υφαλοπλαίσιο του παράκτιου κράτους εκτείνεται πέραν των 200 ν.μ.
 το εξωτερικό όριο της υφαλοκρηπίδας μπορεί να φθάσει μέχρι τα 350 μίλια ή σε απόσταση 100 ν.μ. πέρα από την ισοβαθή των 2500 μέτρων.

   
Για να γίνει περισσότερο κατανοητός ο πιο πάνω ορισμός υπενθυμίζουμε κατ’ αρχήν ότι από γεωλογική άποψη υφαλοπλαίσιο ονομάζεται όλη η προέκταση του βυθού στη θάλασσα καθώς επίσης και ότι το πρώτο τμήμα αυτού του  βυθού, που εμφανίζει τη μικρότερη κλίση, ονομάζεται υφαλοκρηπίδα. Από νομική άποψη, σύμφωνα με τον ορισμό της Σύμβασης 1982 η υφαλοκρηπίδα ορίζεται ως εξής:

· όταν το υφαλοπλαίσιο εκτείνεται σε απόσταση μικρότερη των 200ν.μ., τότε ρυθμιστής της υφαλοκρηπίδας είναι το κριτήριο της απόστασης, το οποίο, θεμελιώνει υφαλοκρηπίδα μέχρι 200ν.μ., ενώ, 

· όταν το υφαλοπλαίσιο εκτείνεται σε απόσταση μεγαλύτερη των 200ν.μ., τότε ρυθμιστής της υφαλοκρηπίδας είναι το γεωλογικό κριτήριο, το οποίο, μπορεί να θεμελιώσει υφαλοκρηπίδα μέχρι 350 ν.μ.

3. To ζήτημα της οριοθέτησης 
    
Είναι αλήθεια ότι η Σύμβαση της Γενεύης  για την Υφαλοκρηπίδα (Continental Shelf), είχε επιλύσει το ζήτημα της οριοθέτησης με απόλυτο τρόπο που απέκλειε τις οποίες ερμηνευτικές δυσχέρειες και υποκειμενικές ερμηνείες, από την πλευρά των παρακτίων κρατών. Σύμφωνα με το άρθρο 6 της σύμβασης οι κανόνες της μέσης γραμμής και της ίσης απόστασης ρύθμιζαν το ζήτημα της οριοθέτησης στην περίπτωση αντικείμενων ή παρακείμενων κρατών. 

    
Από την άλλη πλευρά, η Σύμβαση 1982, έχοντας παραμερίσει το ασταθές κριτήριο της εκμεταλλευσιμότητας και υιοθετήσει αντ’ αυτού το κριτήριο της απόστασης για τον προσδιορισμό της υφαλοκρηπίδας, περιόρισε τις όποιες αμφισβητήσεις θα μπορούσε να δημιουργήσει ο υπολογισμός της. Όμως, τον προωθημένο χαρακτήρα αυτής της ρύθμισης απομειώνει το γεγονός ότι η Σύμβαση 1982, παραμέρισε τον κανόνα της μέσης γραμμής και της ίσης απόστασης που αποτελούν περαιτέρω και εθιμικό δίκαιο για να υιοθετήσει ως βασικό οροθετικό κανόνα την αρχή της ευθυδικίας. Στην περίπτωση δε που τα παρακείμενα ή απέναντι κράτη δεν καταλήξουν σε συμφωνία, έχουν το δικαίωμα προσφυγής στις διαδικασίες που προβλέπονται στο Μέρος ΧV της Σύμβασης 1982.
 

  
  Όσον αφορά στην υιοθέτηση της αρχής ευθυδικίας, είναι προφανής ο επηρεασμός της Σύμβασης 1982 από την Απόφαση του Διεθνούς δικαστηρίου στην Υπόθεση για την Υφαλοκρηπίδα της Βόρειας Θάλασσας. Το δικαστήριο επιχειρηματολόγησε στην απόφασή του ότι η ευθυδικία είναι νομική έννοια που απορρέει άμεσα από την αρχή της δικαιοσύνης και για το λόγο αυτό πρέπει να διακρίνεται από μία απόφαση ex aequo et bono γιατί στην πρώτη περίπτωση εφαρμόζεται ένας κανόνας δικαίου που ο ίδιος απαιτεί εφαρμογή των αρχών της ευθυδικίας, ενώ στη δεύτερη περίπτωση ο δικαστής μπορεί να αποφασίσει κατά συνείδηση.
 Η απόφαση καταλήγει ως εξής: « Έτσι, η δικαιοσύνη από την οποία αντλείται η ευθυδικία, δεν είναι αφηρημένη δικαιοσύνη, αλλά δικαιοσύνη σύμφωνα με το δίκαιο· που σημαίνει ότι η εφαρμογή της πρέπει να φανερώνει συνέπεια και ένα βαθμό προβλεψιμότητας [predictability]∙ παρά το γεγονός ότι διερευνά με ιδιαιτερότητα τα συγκεκριμένα χαρακτηριστικά μιας δεδομένης περίπτωσης, ενδιαφέρεται επίσης, πέρα από αυτό, για αρχές γενικότερης εφαρμογής. Για αυτόν ακριβώς το λόγο τα δικαστήρια έχουν, από την αρχή, επεξεργαστεί τις αρχές της ευθυδικίας έτσι ώστε να είναι την ίδια στιγμή, μέσα για ένα δίκαιο αποτέλεσμα σε μια ειδική υπόθεση, και να έχουν, ταυτόχρονα, μια πιό γενική εγκυρότητα...∙ γιατί, όπως το Δικαστήριο έχει επίσης πει “η νομική έννοια της ευθυδικίας είναι μια γενική αρχή που εφαρμόζεται ευθέως ως δίκαιο”».

  
 Πρέπει, πάντως, να επισημάνουμε ότι και αυτή ακόμη η αρχή της ευθυδικίας, έχει τεχνικό χαρακτήρα ως οροθετική μέθοδος σε σχέση με τη μέση γραμμή ή την ίση απόσταση. Και αυτό γιατί η συγκεκριμένη αρχή εξακολουθεί να λειτουργεί infra legem, που σημαίνει, στη συγκεκριμένη περίπτωση, ότι διατηρεί ως θεμέλιο λίθο για τη χάραξη της οροθετικής γραμμής τη μέση γραμμή ή ίση απόσταση.
 Συνεπώς,  κατά την ορθή άποψη του Καθηγητή Χ. Ροζάκη, «[η αρχή της ευθυδικίας] απλώς προσθέτει ορισμένες διορθωτικές συνιστώσες ή κατευθυντήριες γραμμές στην κεντρική λογική της μέσης γραμμής που αποτελεί την οροθετική αφετηρία».

 4. Οι θέσεις της Ελλάδας και της Τουρκίας για την Υφαλοκρηπίδα  

  
Στην Τρίτη Συνδιάσκεψη για το Δίκαιο της Θάλασσας, η Ελλάδα υποστήριξε τις ρυθμίσεις της Σύμβασης της Γενεύης για την Υφαλοκρηπίδα, δηλαδή, στο ζήτημα της οριοθέτησης την αρχή της μέσης γραμμής και ίσης απόστασης οι οποίες, όπως ήδη αναφέραμε, έχουν περαιτέρω και χαρακτήρα εθιμικού δικαίου.
 Η στάση της Τουρκίας στην Τρίτη Συνδιάσκεψη αντανακλούσε ουσιαστικά την αγωνία της να νομιμοποιήσει τις πάγιες γεωπολιτικές της επιδιώξεις στο Αιγαίο. Είναι ενδιαφέρον το γεγονός ότι το γειτονικό κράτος, έχοντας ήδη καταψηφίσει τη Σύμβαση της Γενεύης για την Υφαλοκρηπίδα, που προέβλεπε ως οροθετική αρχή τη μέση γραμμή, προχώρησε, στη συνέχεια, σε συμφωνία με τη Σοβιετική Ένωση, στη Μαύρη Θάλασσα με βάση αυτή ακριβώς την αρχή: την αρχή της μέσης γραμμής.
 
Ενώ, στην Τρίτη Συνδιάσκεψη η Τουρκία, σταθερά προσηλωμένη στις βλέψεις της στο Αιγαίο, όταν απέτυχε να πείσει τη συνδιάσκεψη ότι νήσοι δε δικαιούνται δική τους υφαλοκρηπίδα ή ΑΟΖ όταν ‘επικάθηνται’ στην υφαλοκρηπίδα ή ΑΟΖ παρακτίου κράτους (δηλαδή της Τουρκίας), επιχείρησε να «στρέψει τη συζήτηση γύρω από το θέμα της οροθέτησης των αντιστοίχων θαλασσίων ζωνών μεταξύ κρατών που οι ακτές τους είναι παρακείμενες ή απέναντι».
 Όταν, όμως, οι προτάσεις της Τουρκίας παραμερίστηκαν από τη συνδιάσκεψη, λόγω της πλήρους ασυμβατότητας τους με το διεθνές δίκαιο, το εν λόγω κράτος καταψήφισε και τη Σύμβαση 1982. 

    
 Έκτοτε, η Τουρκία επικαλείται την αρχή της ευθυδικίας, που αποτελεί καρπό της Τρίτης Συνδιάσκεψης και ρύθμιση της Σύμβασης 1982 παρότι  καταψήφισε αυτή τη σύμβαση. Χρησιμοποιεί δε ως δικαιολογητική βάση για να νομιμοποιήσει αυτή την αρχή τη θεωρία των «ειδικών» ή «σχετικών» περιστάσεων για το Αιγαίο Πέλαγος, αμφισβητώντας σε πρώτο στάδιο το συμβατικά κατοχυρωμένο δικαίωμα των νήσων να διαθέτουν θαλάσσιες ζώνες και σε δεύτερο στάδιο την κυριαρχία της Ελλάδας επί αυτών.

    
Για όλους αυτούς τους  λόγους πρέπει επισημάνουμε κατ’ αρχήν ότι οι αποκλίσεις λόγω «ειδικών» ή «σχετικών» περιστάσεων που επικαλείται η Τουρκία μπορεί να εκτείνονται σ’ ένα μέτρο, λόγω της, κατά περίπτωση, περιοχής οριοθέτησης, παραμένουν όμως, πάντοτε αποκλίσεις και έχουν διορθωτικό η άλλως τεχνικό μόνο χαρακτήρα. Έτσι, ενώ η ευθυδικία μπορεί να περιλάβει παράγοντες που καλύπτουν κάθε τοπική ιδιομορφία ή ιδιαιτερότητα, λαμβάνοντας υπόψη μια πολύ μεγαλύτερη δέσμη παραμέτρων από τις «ειδικές» ή «σχετικές» περιστάσεις, δεν μπορεί, το μέτρο συνολικά, των αποκλίσεων αυτών, να αναιρεί ή ακυρώνει το πνεύμα της οριοθέτησης, που βασίζεται στη μέση γραμμή.

     
Κατά συνέπεια, οι θέσεις της Τουρκίας που στοχεύουν στη διάσπαση της γεωγραφικής ενότητας του ελλαδικού χώρου δυνάμει της αρχής της ευθυδικίας, έρχονται σε σύγκρουση με όλο το διεθνές δίκαιο, εθιμικό και συμβατικό. Καθώς, ο γεωγραφικός χώρος της Ελλάδας είναι ενιαίος και τα δικαιώματα της Ελλάδας στην υφαλοκρηπίδα υφίστανται ipso jure και ab initio,
 μόνο ως μια αδιάσπαστη ενότητα μπορεί να νοηθεί η υφαλοκρηπίδα του Αιγαίου Πελάγους. Επομένως, η θέση της Τουρκίας, ότι τα ελληνικά νησιά του Αιγαίου στερούνται υφαλοκρηπίδας, γιατί δήθεν «επικάθηνται στην υφαλοκρηπίδα της ακτής της Ανατολίας» είναι χωρίς αξία, πέρα από το γεγονός ότι «υπήρξε, πάντοτε, αυθαίρετη και ποτέ μέχρι σήμερα δεν αποδείχθηκε».

Συνοψίζοντας τα ανωτέρω επισημαίνουμε τα εξής:

· Το παράκτιο κράτος ασκεί κυριαρχικά δικαιώματα επί της υφαλοκρηπίδας με αντικείμενο την εξερεύνηση και εκμετάλλευση των φυσικών της πόρων. 
 

· Τα εν λόγω δικαιώματα είναι αποκλειστικά υπό την εξής έννοια: εάν το παράκτιο κράτος δεν προχωρήσει στην άσκηση αυτών των δικαιωμάτων, δηλαδή, στην έρευνα της υφαλοκρηπίδας ή στην εκμετάλλευση των φυσικών της πόρων, ουδείς άλλος μπορεί «να αναλάβει αυτή τη δραστηριότητα χωρίς ρητή συναίνεση του παρακτίου κράτους».
 

· Τα δικαιώματα του παράκτιου Κράτους επί της υφαλοκρηπίδας δεν εξαρτώνται από την «πραγματική κατοχή, ή ιδεατή κατοχή ή από οποιαδήποτε ρητή διακήρυξη».

· Ως  φυσικοί πόροι νοούνται «οι μεταλλευτικοί  και άλλοι μη ζώντες οργανισμοί που ανήκουν στα καθιστικά είδη …».

· Η Σύμβαση 1982 προχώρησε στην κατάργηση του οροθετικού κανόνα της μέσης γραμμής και ίσης απόστασης και υιοθέτησε βασικό οροθετικό κανόνα την αρχή της ευθυδικίας η οποία, διατηρεί, ωστόσο, ως αφετηριακή γραμμή τη μέση γραμμή με μικρές αποκλίσεις για διορθώσεις τεχνικού χαρακτήρα.

· Το νομικό καθεστώς που θεμελιώνει η Σύμβαση 1982 διασφαλίζει γενικότερα τα ελληνικά συμφέροντα στο Αιγαίο Πέλαγος, καθόσον η τουρκική θέση ότι τα νησιά στερούνται υφαλοκρηπίδας είναι ασυμβίβαστη με το διεθνές δίκαιο και την αρχή της ευθυδικίας, ως οροθετική αρχή.
 

· Τα δικαιώματα του παράκτιου κράτους σχετικά με την υφαλοκρηπίδα υφίστανται αυτοδικαίως, ανεξάρτητα από το αν έχει καθιερωθεί ΑΟΖ και δεν απαιτείται καμία διακήρυξη. Με τη νέα ρύθμιση το εξωτερικό όριο της υφαλοκρηπίδας είναι πιο σταθερό και μπορεί να επεκτείνεται και πέρα από τα όρια της ΑΟΖ. 

